1968年夏季奧林匹克運動會

1968年夏季奧林匹克運動會係第19屆現代奧林匹克運動會，1968年10月12號到10月27號喺墨西哥墨西哥城搞。

呢屆奧運會一共有112個國家同埋地區代表團參加，當中有12個國家、地區頭一次派代表團參加奧運會，包括巴巴多斯、伯利茲、中非共和國、剛果民主共和國、薩爾瓦多、畿內亞、洪都拉斯、科威特、尼加拉瓜、巴拉圭、塞拉利昂、美屬處女羣島。

賽事焦點
由呢屆夏季奧運會開始，民主德國、聯邦德國各自派出選手代表團參加，直到1988年。
呢屆奧運會入面，中華民國以「台灣」嘅名義參賽，女子田徑選手紀政响女子80米跨欄項目贏得銅牌，成為現代奧運史上頭一位獲得奧運會獎牌嘅中國女子選手。
喺田徑項目男子200米賽跑嘅頒獎禮中，兩位獎牌得主：非裔美國人湯美史密夫同埋莊卡路士喺升國旗奏國歌嗰陣，舉起咗佢哋佩戴嘅黑手襪，象徵對黑色力量嘅支持，而旁邊嘅澳洲白人選手彼得諾曼雖然冇參與舉手，但都戴住象徵公平正義嘅奧運人權勳章表示支持。為咗表示懲罰，國際奧委會因此成世褫奪兩名美國黑人參加奧運會嘅資格，而彼得諾曼返到去澳洲後亦遭到封殺，同奧運無緣。到咗1996年，國際奧委會終於承認對當年兩位美國黑人嘅懲罰係唔啱嘅，並且認錯，重同時邀請已經51歲嘅湯美史密夫參加亞特蘭大奧運聖火嘅榮譽接力跑。而到咗2012年，澳洲奧林匹克委員會先至向當時已經瓜老襯嘅彼得諾曼致歉，並且感謝佢响種族平等上嘅卓越貢獻同埋付出。
呢屆夏季奧運會係奧運開辦72年嚟，第一次用彩色電視技術向全球轉播。

夏季奧林匹克運動會
夏季奧林匹克運動會
墨西哥城